KIRJALLINEN KYSYMYS E-0061/98 komissiolle esittäjä(t): Allan Macartney (ARE) (29. tammikuuta 1998)

Aihe: Ehdotus EY:n direktiiviksi linja-autojen rakentamisesta

Direktiiviehdotuksella linja-autojen rakentamisesta (Doc III/4076/90) sellaisena kuin se nyt on voisi olla merkittävä vaikutus linja-autoliikenteen toimintaan Skotlannissa. On olemassa vaara, että ehdotukset istuinten välisen tilan lisäämiseksi pituussuunnassa, istuimen leventämiseksi, käytävän leventämiseksi, lisäovien, tilan ja sisäänkäynnin lisäämiseksi pyörätuoleja varten ja toisten portaiden lisäämiseksi voisivat johtaa matkustajien käytössä olevien istuinpaikkojen menetykseen. Tämä voisi heikentää turvallisuutta, koska useammat matkustajat joutuisivat seisomaan. Onko komissio harkinnut tätä tarkasti ja arvioinut vaikutusta, joka suuremmalla määrällä seisomapaikkalaisia voisi olla loukkaantumisvaaraan sekä yleensä matkustusolosuhteiden huononemiseen?

Onko komissio ottanut huomioon kaupunkilähiöiden laajuuden Yhdistyneessä kuningaskunnassa? Tämä tarkoittaa sitä, että matkustajat matkustavat tavallisesti pidempiä matkoja kuin Euroopan mantereella. Onko komissio tutkinut tilastoja, jotka osoittavat, että noin kolmannes loukkaantumisista tapahtuu noustaessa linja-autoon tai linja-autosta ja että Yhdistyneessä kuningaskunnassa, jossa tällaisten loukkaantumisten osuus on ollut lähes 50 %, suuntaus on ollut laskeva erityisesti sen seurauksena, että sellaisten käytössä olevien keskiovella varustettujen linja-autojen määrää on laskettu, joissa kuljettajalla ei ole selkeää näköyhteyttä niihin, jotka nousevat linja-autoon tai linja-autosta?

Komission jäsenen Martin Bangemannin komission puolesta antama vastaus (4. maaliskuuta 1998)

Linja-autoja koskevista teknisistä määräyksistä ((EYVL C 17, 20.1.1998. )) annettuun direktiiviehdotukseen sisältyy säännöksiä, jotka koskevat ajoneuvojen vakautta, istuinten vähimmäiskokoa ja niiden välistä vähimmäisetäisyyttä, ovien ja varauloskäyntien lukumäärää ja sijoitusta sekä muita vakauteen ja turvallisuuden parantamiseen liittyviä vaatimuksia.

Ehdotus perustuu Yhdistyneiden Kansakuntien Euroopan talouskomission antamiin sääntöihin sisältyviin teknisiin määräyksiin. Ehdotukseen sisältyy kuitenkin tarpeen mukaan vielä tiukempia määräyksiä saavutettavissa olevan paremman turvallisuuden tason takaamiseksi.

Ennen ehdotuksen antamista komissio kävi pitkällisiä neuvotteluja jäsenvaltioiden, valmistajien, kansalaisjärjestöjen ja muiden asianosaisten kanssa. Tavoitteena oli edistää yhtenäismarkkinoita yhdenmukaistamalla lainsäädäntöä mahdollisimman pitkälle, mutta koska on selvää, että täydellistä yhdenmukaisuutta ei nykytilanteessa voida saavuttaa yhdellä kertaa, päätettiin sallia joitakin poikkeuksia muun muassa niihin teknisiin määräyksiin, jotka koskevat istuinten leveyttä ja ovien sijoitusta. Määräykset ovat täysin yhdenmukaiset niissä jäsenvaltioissa, jotka eivät sovella poikkeussäännöksiä. Sen sijaan toiset jäsenvaltiot voivat harkintansa mukaan ja selkeästi määritellyissä rajoissa säilyttää oman kuljetusjärjestelmänsä ja omat vaatimuksensa tiettyjen ajoneuvojen rakenteen osalta. Siten poikkeussäännökset tarjoavat Yhdistyneelle kuningaskunnalle mahdollisuuden pitää voimassa linja-autoja koskeva kansallinen lainsäädäntönsä.

On syytä huomata, että nykyisten tilastotietojen perusteella ei voida osoittaa, että keskiovella varustetut linja-autot olisivat vähemmän turvallisia kuin ne, joissa keskiovea ei ole. Komissio seuraa kuitenkin tarkasti alan kehitystä ja ehdottaa tilanteen niin vaatiessa tarpeellisia toimenpiteitä.